## Predsjednik Vlade Crne Gore Duško Marković

## Obraćanje na proslavi Dana nezavisnosti SAD

## Podgorica, Ambasada SAD, četvrtak, 28. jun 2018.

Poštovana ambasadorko Uehara,

Ekselencije,

Dame i gospodo,

Zahvaljujem Njenoj Ekselenciji na prilici da se zajedno obratimo uvaženim zvanicama povodom 4. jula – Dana nezavisnosti SAD.

Više je razloga koji i ovu godinu u međusobnim odnosima čini posebnom.

Pored značaja samog jubileja koji slavi potpisivanje Deklaracije o nezavisnosti davne 1776. godine kao simbola američke demokratije, mi smo početkom ovog mjeseca proslavili i događaj koji nam je obezbijedio mjesto među najrazvijenijim državama i narodima današnjice koje baštine neprolazne demokratske standarde i vrijednosti – dakle obilježili smo prvi rođendan našeg članstva u NATO-u.

Isti principi, vrijednosti i ideali za koje ćemo se zajedno boriti i zalagati trajno nas, i na ovaj način, vezuju sa SAD.

Amerika je dom mnogih Crnogoraca. Neki od prvih naseljenika Aljaske bile su crnogorske familije, a posljednji guverner Aljaske kao državne teritorije bio je guverner crnogorskog porijekla Majk Stijepović.

Uspjeh koji je on ostvario, generacije njegovih nasljednika, drugih uspješnih Crnogoraca u Americi i ostalih doseljenika koji su tamo našli svoj drugi dom, proizilazi upravo i iz načela koje je utemeljila Deklaracija, u kojoj stoji: „ljudi su stvoreni jednaki i imaju neotuđiva prava na život, slobodu i težnju za srećom“.

Crna Gora je na putu da nepovratno pruži šansu svim svojim građanima da ispune ove ideale, za koje se vjekovim borila i gubila dragocjene živote i čitave generacije.

Naša državnost, integritet i nezavisnost ne samo što su sada nepovratno učvršćeni članstvom u NATO-u, već predstavljaju nov potencijal za Crnu Goru i bolju budućnost građana, nezavisno od prošlosti i nedostatka kontinuiteta razvoja regiona koji je uvijek bilo prekidan ratovima, sukobima i nerazumijevanjem.

Naša ekonomija je u porastu, sa stabilnim pozitivnim trendom. Ne samo što konsolidujemo javne finansije, mi popravljamo parametre u svim segmentima koji omogućavaju razvoj tržišta, proizvodnje, konkuretnosti i ambijenta koji je podsticajan za biznis i investitore.

Dugoročni napredak i razvoj podrazumijeva vladavinu prava, demokratske standarde i fundamentalne slobode. Dvanaest godina od obnove državnosti Crna Gora je u reformama postigla puno, ali mora i treba još više.

Evropska unija ostaje naš strateški prioritet kojem smo punim kapacitetima posvećeni, i zahvalni smo Sjedinjenim Američkim Državama, što nas podržavaju na tom putu i razumiju naše prioritete i potrebe. Put ka Evropskoj uniji je komplementaran sa našom vizijom društva i vrijednosti.

Iako je to težak i zahtjevan put, mi nemamo dilema da ćemo ga preći uspješno i bez kompromisa. Politička stabilnost i zajednički cilj svih društvenih aktera da našim građanima omogućimo bolju budućnost, uvjeren sam, biće pozitivna motivacija za sveobuhvatne reformske iskorake u narednom periodu.

Želim da stvari stavim i u širi kontekst i kažem da Crna Gora nije sebična i da želi da region u kojem živi bude čvrsto na istom putu stabilnosti i napretka i da potencijale koje ima stavi u službu kako svojih građana tako i čitave Evrope kojoj pripada.

Zato je stabilnost regiona i danas podjednako važna u ovim prelomnim trenucima njegove evropske i evroatlantske perspektive, kao što je to bila i decenijama unazad.

Ovom prilikom dozvolite mi da istaknem još jednom i istorijski značaj posjete potpredsjednika **[Majka] Pensa** Crnoj Gori prošle godine, i poruku nedvosmislene posvećenosti SAD stabilnosti Crne Gore i regiona koje je tada prenio.

Podrška Sjedinjenih Američkih Država i transatlantska veza je i dalje ključna za dugoročnu stabilizaciju Zapadnog Balkana, i uvjeren sam da će ostati visoko na agendi prioriteta naših američkih saveznika.

Želim da zahvalim na gostoprimstvu i još jednom čestitam praznik našim američkim prijateljima.

Hvala vam.